钦定古今图书集成/明伦汇编/官常典/第571卷 > 纥石烈桓端
## 钦定古今图书集成/明伦汇编/官常典/第571卷 > 纥石烈桓端

按《金史》本传：“桓端，西南路忽论宋割猛安人，袭兄银
术可谋克。泰和伐宋，充行军万户，破宋兵二千于蔡
州，加宣武将军。自寿州渡淮，败宋步骑一万五千于
鹞子岭，遂克安丰军。军还，除同知怀远军节度事，权
木典糺详稳。大安三年，西京行省选充合扎万户，遥
授同知清州防御事，改兴平军节度副使，遥授显德”
军节度副使，徙东路宣抚使都统。败移剌留哥万五
千众于御河寨，夺车数千两，降万馀人，加骠骑卫上
将军，遥授同知顺天军节度事。贞祐二年，为宣差副
提控，同知婆速路兵马都总管，行府事。贞祐三年，蒲
鲜万奴取咸平、东京、沈、澄诸州及猛安谋克人亦多
从之者。三月，万奴步骑九千侵婆速近境，桓端遣都
统温迪罕怕哥辇击却之。四月，复掠上古城，遣都统
兀颜钵辖拒战。万奴别遣五千人攻望云驿，都统奥
屯马和尚击之，都统夹谷合打破其众数千于三义
里。五月，都统温迪罕福寿攻万奴之众于大宁镇，拔
其垒，其众歼焉。九月，万奴众九千人出宜风及易池，
桓端率兵与战，其众溃去。因招唵吉干都麻、浑宾哥
出台、荅爱颜哥不灰、活拙按出、孛德烈邻十一猛安
复来附，择其丁男补军，攻城邑之未下者。贞祐四年，
桓端遣王汝弼由海道奏事，宣宗嘉其功，桓端迁辽
海军节度使，同知行府事，宣差提控如故。婆速路温
甲海世袭猛安，权同知府事。温迪罕哥不霭迁显德
军节“度使，兼婆速府治中，权判官、前修起居注裴满
按带迁两阶，升二等；王汝弼迁四阶，升四等；馀将士
有功者”，诏辽东宣抚承制迁赏。是岁，改邳州刺史，充
徐州界都提控。红袄贼数万攻邳州，桓端破之于黄
山。贼复来，桓端薄其众，走保北山，追击败之，溺沂水
死者甚众。贼政万围沂州，同知防御事仆散撒合突
围出求救，桓端率兵赴之。撒合还入沂州，与桓端内
外夹击之，杀万馀人，贼乃去。枢密副使仆散安贞上
其功，因奏曰：“桓端天资忠实，深有计画，晓习军事；撒
合勇而有谋，皆得军民心，乞加擢用。”桓端进金紫光
禄大夫，兼同知武宁军节度事，提控如故。召为劝农
副使，充都提控，屯陈州。兴定元年，自新息渡淮伐宋，
破沙度店，至定城，以少击众，战不留行。未几，充宣差
参议官。复渡淮，连破宋兵，获其将沈俊，迁武卫军副
都指挥使。宋人城守不出，分兵破其山寨水堡，杀获
甚众。兴定二年，迁镇南军节度使，权元帅右都监。数
月，改武卫军都指挥使，仍权右都监，行元帅府于息
州。徐州行枢密院石盏女鲁欢刚愎自用，诏桓端以
本官权签枢密院事，往代之。四年冬，上言：“窃闻宋人
与李全将并力来攻，当预为之防。”枢密院奏可，召桓
端与朝臣面议。寻有疾，赐太医、御药。五年正月，召至
京师，疾病不能入见，力疾草奏，大略以南北皆用兵，
当预防其患及防河数策。无何，卒，年四十五。敕有司给丧事。